ARV’s vir alle MIV-positiewe SA’nersArgieffoto Alle Suid-Afrikaners wat MIV-positief is, sal vanaf September antiretrovirale (ARV)-behandeling mag ontvang ondanks hul CD4-telling, het die minister van gesondheid Dinsdag aangekondig. “Ons sal vanaf September vanjaar die CD4-telling verwyder as ŉ kriterium vir persone om in aanmerking te kom vir ARV-behandeling,” het minister Aaron Motsoaledi aangekondig terwyl hy sy begroting aan die parlement voorgehou het. “Dit beteken dat ons behandeling sal bied kragtens die nuwe riglyne soos voorgestel deur die Wêreldgesondheidsorganisasie (WGO) in Desember verlede jaar.” MIV-pasiënte met ŉ CD4-telling van minder as 500 kom tans in aanmerking vir behandeling in staatsgesondheidsfasiliteite. Motsoaledi het gesê ondanks die groot vooruitgang wat gemaak is om behandeling aan MIV-positiewe persone te bied, is die toename in besmettings steeds ŉ groot kommer. “Dit is veral ŉ opdraande stryd in jong meisies tussen 15 en 24 jaar oud,” het hy gesê. “Daar is tans ongeveer 5 000 nuwe besmettings per week in 14 verskillende suidelike en Oos-Afrika-lande, maar die helfte daarvan vind plaas in Suid-Afrika.” Die minister het gesê sy departement sal vanaf Junie vanjaar aan sekswerkers in 10 sekswerkerprogramme PrEP-behandeling bied. PrEP is ARV-behandeling aan persone wat nog nie MIV-positief is nie, maar vir wie daar ŉ groot risiko bestaan om met MIV besmet te word. Motsoaledi het gesê die regering het die vereiste finansiering beskikbaar gemaak vir dié ingrypingsprogramme. “Hierdie nuwe programme sal ons ongeveer R1 miljard ekstra kos in die begroting, en ons is dankbaar dat die tesourie dié bedrag beskikbaar gemaak het, ondanks die huidige ekonomiese klimaat.”